РЕГЛАМЕНТ (ЕС) № 468/2010 НА КОМИСИЯТА
от 28 май 2010 година
за съставяне на списък на ЕС на корабите, извършващи незаконен, недеклариран и нерегулиран риболов
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (1), и по-специално членове 27 и 30 от него,
като има предвид, че:
(1)
В глава V от Регламент (ЕО) № 1005/2008 се определят процедурите за идентифициране на риболовни кораби, извършващи незаконен, недеклариран и нерегулиран риболов (кораби, извършващи ННН риболов), както и процедурите за съставяне на списък на ЕС на такива кораби. В член 37 от посочения регламент се предвиждат действия, които да бъдат предприемани срещу риболовните кораби, включени в този списък.
(2)
Съгласно член 27 от Регламент (ЕО) № 1005/2008 списъкът на ЕС включва идентифицираните от Комисията кораби, извършващи ННН риболов.
(3)
Съгласно член 30 от посочения регламент в списъка на ЕС са включени и риболовните кораби, включени в списъци на кораби, извършващи ННН риболов, приети от регионални организации за управление на риболова.
(4)
Докато Комисията не посочи пряко други риболовни кораби, които извършват незаконен, недеклариран и нерегулиран риболов, списъкът на ЕС ще съдържа единствено кораби, включени в списъци на кораби, извършващи ННН риболов, приети от регионални организации за управление на риболова.
(5)
Предвидените в настоящия регламент мерки са в съответствие със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
За целите на настоящия регламент „списък на ЕС на кораби, извършващи ННН риболов“ означава списък на риболовни кораби, извършващи незаконен, недеклариран и нерегулиран риболов, както се посочва в член 27 от Регламент (ЕО) № 1005/2008.
Член 2
Списъкът на ЕС на кораби, извършващи ННН риболов, се съдържа в приложението.
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 май 2010 година.